Clifton-strand weer oopClifton se strande in Kaapstad. Foto: SkyPixels/Commons.wikimedia.org ŉ Deel van Clifton se Vierde Strand in Kaapstad is vir lede van die publiek heropen nadat ŉ rioolpomp in die omgewing – wat onklaar geraak het – herstel is. Die strand is Sondag vir strandgangers gesluit. Die onklaar rioolpomp het daartoe gelei dat afvalwater op die strand opdam. Die Stad Kaapstad het onmiddellik die aangetaste gebiede afgesper en waarskuwingsborde opgerig om lede van die publiek in kennis te stel oor die voorval. Volgens die stad het verskeie stadsdepartemente sedertdien onverpoos gewerk om die rioolpomp te herstel om te verhoed dat afvalwater die seewater besoedel. “Die pomp is ten volle herstel en dele van die strand wat deur die afvalwater geraak is, is skoongemaak. Die besmette sand is ook bymekaargemaak en van die strand verwyder,” het die stad in ŉ verklaring gesê. Dit is nog nie duidelik wat die oorsaak van die fout by die aanleg is nie, en owerhede stel steeds ondersoek in.